khistorydata/jeongjo-sjw-relations huggingface dataset:
정조 17년
執義李東稷疏曰伏以爵賞以勸善威刑以懲惡明王御世之具也苟或刑賞不得其平則勸懲皆失其宜馴致義理晦而隄防決國無以爲國人無以爲人豈不大可戒哉夫疏沈淪滌幽鬱有國之美政也苟有可疏而未疏可滌而未滌者則以殿下好生之仁噓陽和於寒谷回霜雪爲雨露誕施恩澤咸囿化錘夫孰不欽仰奉承而第伏念近日注措異於是焉王綱漸弛倖門大開疏導之過而反致懷襄之害呴濡之甚而太涉寬縱之歸不計干犯之重輕莫問釁累以淺深一齊甄用更無餘遺內而省府外而州郡森列布置者如非兇逆之黨與聲援則皆其親戚姻婭亂賊無所懲畏民彝從此斁晦噫嘻此何事也我殿下前後斷獄每失平緩有罪而倖逭當廢而不廢者亦復何限第以政注之激揚少爲世道之維持庶幾使一世之公議暫伸於十數年之間矣豈意湯網之四面俱解漢法之三章竝除致使蜮伺梟稔之輩飄纓結綬於金門紫闥之間今日朝廷無復有隄防二字其於刑賞勸懲之政果可謂得其當耶喉舌之臣齊聲覆難而遽被斥逐承佐之地屢疏匡救而未蒙開納龍蛇之化斷無是理而豺獍之種徒增其氣從今以後不知幾箇兇逆又將接踵而起以殿下明天理定民志之念何爲此萬萬非常之擧也今番特除中許多釁孼之類指不勝摟而至若吳翼煥之情節窮兇李晴之干連至重者皆是身犯惡名有倍於連累者則假息猶是寬典收錄尤何可論乎又若再昨政望中文蔭之添書點下者無非劇賊之同堂或娚妹舅甥之親也雖免應坐自當廢棄而亦入於甄錄之中政紙一頒擧世瞠然行路之人皆曰某也昨除某官某也今得某職無知者驚惑有識者憂歎其爲世道無窮之慮豈直以一時過中之擧言之哉中批除職本非聖世美事而況以兇孼醜類特書而特除前後相續不少留難此豈所仰望於聖明者哉又以竄配之敎設爲防禁乃使有司之臣莫敢開口奉承之不暇臣愚死罪竊以爲此亦有欠於大聖人順應翕受之道矣臣之區區憂愛自激于中適叨言地不容泯默玆敢略入文字仰瀆崇聽伏願聖明淵然深思穆然遠覽近日內外官職之以中批及添書除拜者竝命收還如翼煥晴怪鬼之類皆以其罪罪之以固國勢以光聖德不勝幸甚臣於見職自來情地已無進身之望而見今素患阿睹一倍添劇瞳人昏蔽兩睫浮高時日之間萬無束帶供仕之勢玆敢冒昧仰籲伏乞亟命鐫改臣職名以幸公私焉臣無任云云傳于南公轍曰今日之區處言官不亦難乎欲假借則謄本踏至不欲假借則太涉如何諺所謂此筵難舞者若爲近日待臺閣之難而道也今此李東稷之招來蓋由於不欲嚴斥魚用謙而然用謙之疏則不但先到言亦不至若是迫切間亦有切實處至於此疏反於彼甚至曰龍蛇之化斷無是理今番除拜之類謂之起廢則可也俱非近似於逆孼之洗冊書鎔鐵案而破格進用者則孰果是龍乎孰果是蛇乎言之者雖容易聽之者不亦苦哉又曰豺獍之種徒增其氣前望點下與政望添書者亦非應坐者之家人則種之一守亦豈成說乎況從今以後不知幾箇云云以下句語尤何等妄率之甚乎如許上疏屬之言事萬有一循例賜批則當之者之心姑無論除職之擧反歸於惡意東稷何其不諒之若是執義李東稷亟施不叙之典全篇雖非涉禁遣辭亦無異於涉禁而無一言捧入當該承旨遞差在院承旨一竝遞差此後此等謄納之章及雖非謄納語或有如許者切勿呼望使處分之擧俾有實效
정조 17년
修撰魚用謙疏曰伏以臣受恩如天負罪如山猥自經幄出膺郡寄分憂試可其責固有重焉謹身守法能者猶懼失墜是豈如臣憒劣所當得以堪承者哉欲說異數感淚先零臣本單門涼跡百無一能倖竊科第濫廁淸顯每登前席恩顧鄭重容光所被涯分已踰而蓋高聽卑無願不從察循至情許假專城特批無煩於稟處荐陞至出於常格聯翩一麾翶翔二邑此皆曠世之殊渥同朝之罕榮嗚呼奉百里之檄列五鼎之養受賜聖主以榮其親者其孰不感激銘鏤隕首思報而臣於其中尤有別焉抑臣老母以九耋癃殘一朝恩榮浹闊膚髓優囿春臺殆若枯木發華臣母每與臣口頌手攢無他餘願只是戒臣以仰而勉報聖恩俯而謹述家聲毋得罪於明時居常對臣諄複不已無如不肖難誨終致僨誤名登於繡啓身墜於墨汚圖報宿心旣孤隆渥而反以驚憂震悸且貽於老母身名一敗而兩得罪於忠孝之道者尤臣萬死難赦之案也仁天厚地雖極覆載恩山德海雖極包涵豈敢有一毫容庇之望而薄竄未幾解澤旋及聖朝之仁愛曲恕過於慈父之申勤鞠育愚臣之昏迷妄犯甚於禹民之不以爲心間叨享役又干天誅狂僭極矣猥屑大矣好生之德每憐情理猶復存之以孝理中一物而竝免其行遣臣又於此頂踵毛髮殆若旣骨之復肉得爲臣母再生之子瞻聆所曁行路猶感況臣母䑛犢之情當如何極也闔門聚族共手齊祝雖由此退塡丘壑萬無恨矣不謂玉署特授之命忽下於杜門屛伏之中華誥輝暎自天有隕如夢如眞閭里皆驚臣非木石寧不感泣況逖違邇列七年于玆矣犬馬之戀寤寐熒耿遙瞻宸極不覺馳情而今於除旨之下乃反惝怳驚顧汗淚交逬不敢出於冒進之計者其情固慽矣蓋臣繡啓所罹之目已是難洗之案而及至道査之後則不免重陷於欺天之科人臣負罪又孰大於欺天而特其漏於議讞之際伏於䵝昧之間故聖明未及照臨而致有此誤恩耳此亦臣之罪也玆不得不冒死自陳仰請大何僭踰之罪益無所逃噫繡啓之論臣者無非臣不治之實題目如分糶之欠實防役之襲謬臣於爰辭固自引服而至於賣鄕云者果於是邑固有是弊而自臣待罪本任永罷鄕錄之規移補軍籍之缺妄自擬於釐弊之政而自革與自賣狀若以矛較盾其跡易辨故始敢冒死質言於天聽至請行査矣及見道臣査案則臣所質言者盡歸虛飾以臣之汰降於軍伍者諉之陞錄於鄕內以臣之劃出於望報者歸之特差於望外甚至以數十年前鄕任皆謂陞鄕於臣手三四朔前物故或稱作俑於暗地而臣之所不見所不聞之稟報又復白地構出與臣爰辭無不腹背相反臚列狼藉意者道査必異於道聽而其案又如此詩所謂誰謂無家何以速獄者然歟古人有言曰事有決不可欺者吏受賄枉法人必謂之贓苟有其實不敢辭其名向使繡啓道査皆有其實而臣於爰辭姑息周遮仰對淑問則懸鏡必照之前爲此遁形而欺天者按其罪又當如何也議讞之地理當更以道査中所列者覆請發問於臣究竟其事而伊時金吾不復以此爲請終使臣虛實有無之間不復自陳嗚呼臣雖至微亦嘗比數於名敎之內而暗黮之中蒙此不潔生無以擧顔死無以瞑目拊躬慙痛抱此何歸臣所日夜瞻祝者上天至仁父母孔邇韓愈所謂苟非陛下哀而憐之誰肯爲臣言者其亦寫出臣之寸寸肝血也倘蒙聖慈哀臣憐臣不令置臣於人鬼未分之間則亟命先削臣所授職名下臣司敗聽臣納供更以道査反覆根覈則天日在上臣焉敢誣也眞僞虛實旣盡彰露而臣之所犯誠如査案所論則枉法之律欺天之誅固所甘心豈復有餘憾也哉危苦之極冒控至此瞻望象魏伏地頓首臣非敢以官職自居者今於引罪請勘之章尤豈敢以言議贅及而往事尙切驚惑目下轉多憂慨拚冒威尊不暇擇言惟聖明財赦焉嗚呼堂堂聖朝謂有討逆禁令此何說乎惟我聖上聖神文武度越百王何必堯舜遠稱唐虞而不幸世道多故聖志未徯每有煩惱必有過政及至昨冬申嚴其禁騎省拒之於門尙書却之於院省吏臺隷抱書彷徨一事二事瞻聆爲常昔則驚顧憂歎者今則恬若循例嗚呼求之往牒曾有是乎臣愚死罪固知殿下之聖亦豈曰當禁而然哉惟是言者之不誠有以致之當其睡熟則漫如不省方其夢覺則始若初聞誠信無素而擧措先失作止如戲而國體隨損此固在下之罪也抑臣所惜者古聞有敢諫之鼓而未聞有拒諫之門古聞有納言之官而未聞有却言之院誠雖未至其言則義由此而明其義至於誠則可矣尙何可過施櫽括竝截其明其義之路遂摧其可以誠之機乎嚴霜厚雪一經摧折則和風景雲雖極煦噓割裂補綴終非完物況禁令尙在後弊已啓乎星漢之凶書自投於公車而任其偃臥九宗之悖逆已款於鞫庭而止使徑斃宇鎭之島置名存實乖而從他善地之自在在簡之孥籍前啓蒙允而還請諸子之散配懲討之顚倒不成樣每多如此臣誠訝惑而痛心焉若使今日朝廷大小戮力交盡誠意則孤雛腐鼠之已置几上者何難勦討而如彼其無實乎且以近日疎通事言之薰蕕同器漢賊竝立昨日之事驚於前日今日之事驚於昨日而一二章奏或寢或退職居惟允者不敢覆難責在言議者不敢明言隄防旣壞義理將晦朝象之委靡已無餘地而殿下猶慮銓官之有所煩聒則待之以嶺海猶慮承宣之不卽奉順則擬之以遠島將使群下褫魄失守莫敢自措豈不有傷於禮使之義而大聖人辭氣之際亦豈非過中之擧乎以臣情蹤妄言至此者隱憂過慮結轖乎中愚衷所激誠有所不敢自恤耳惟殿下恕其僭而察其言則國事幸甚世道幸甚臣無任危蹙俟罪之地云云省疏具悉言則往往有切實處設禁非得已外此附陳豈無料量而然也爾其勿辭察職
정조 17년
敎統制使申大顯書曰歷踐禁御兩營之亞帥夙著聲稱全畀嶺湖三道之舟師新膺寵命玆宣綸綍之諭庸托笠轂之權眷玆南溟大鎭實是東國巨防豹纛開細柳之營管轄諸路鯨波接扶桑之域來往一帆時久升平縱有晏海波之幸任重節制宜取備陰雨之圖惟卿帶礪故家鞱鈐宿望有恂恂能讓之意古將遺風無赫赫求譽之心儒素本色屢典邑閫茂績旣著於通材頻置承宣恩念常紆於近密惟前日歷試者久故此時委任也專玆授卿以三道統制使兼慶尙右道水軍節度使卿其祗服寵諭勉恢良猷紀律賞罰之嚴明無失若虎在山之勢器械臺隍之修治俾有如馬使船之譽陋習革鞭靴之供勿循效嚬之套弊政緣漁鹽之稅宜思息肩之方自餘稟裁厥有典憲於戲益勵受脤之志無孤簡心之恩閑山之壁壘遙瞻寧忘壬癸之宿恥海嶠之氣祲永霽庶寬乙丙之深憂故玆敎示想宜知悉知製敎李龜雲製進
정조 17년
癸丑五月初一日卯時上御誠正閣輪對官入侍時左副承旨洪仁浩同副承旨兪漢寧假注書申龜朝記注官安經心金良倜社稷令崔逵翰東學訓導禹錫龜宗簿主簿南景龍漢城主簿鄭時養長興奉事徐在修以次進伏訖上命仁浩書傳敎曰觀此玉堂魚用謙辭疏向來査事自明之說頗近理無論若此若彼固微瑣不足更煩而亦不可置之䵝昧之科道査與疏語之相左委折卽令道臣査考狀聞事分付上曰輪對官進前逵翰奏職姓名訖仁浩俾奏職掌逵翰曰奉審神室灑掃壇壝仁浩俾奏所懷逵翰曰所懷則無之命退錫龜奏職姓名訖仁浩俾奏職掌錫龜曰所掌是訓導也仁浩俾奏所懷錫龜曰所懷則無之命退景龍參職姓名訖仁浩俾奏職掌景龍曰曝灑譜閣仁浩俾奏所懷景龍曰所懷則無之命退時養奏職姓名訖仁浩俾奏職掌時養曰兵禮房色矣仁浩俾奏所懷時養曰所懷則無之命退在修奏職姓名訖仁浩俾奏職掌在修曰紙色矣仁浩俾奏遺在在修曰供上草注紙三百一卷三張油芚六百二十六番二張下品搗鍊草紙四十二卷十二張厚白紙九百三十九卷十張豐儲倉時遺在楮常注紙二千六百八十四卷一張下品搗鍊紙三百七十三卷六張上品搗鍊紙二十卷六張搗鍊楮注紙一百十四卷十五張仁浩俾奏所懷在修曰所懷則無之命退承史以次退出
정조 17년
癸丑五月初一日戌時上御重熙堂右副承旨入侍時右副承旨南公轍假注書鄭文始記注官安經心金良倜以次進伏訖上命公轍讀公事書判付訖仍命退承史以次退出
정조 17년
行都承旨洪明浩坐行左承旨申光履坐直行右承旨林濟遠坐左副承旨金履成坐直右副承旨南公轍坐同副承旨金翰東在外注書二員未差假注書鄭文始仕直申龜朝仕事變假注書金景煥仕
정조 17년
金履成啓曰大司憲趙瑍掌令金晦彬持平崔鎭夏牌招啓事未下執義掌令一員持平一員未差監察茶時之意敢啓傳曰知道
정조 17년
金履成啓曰新除授同副承旨金翰東時在慶尙道安東地斯速乘馹上來事下諭何如傳曰允
정조 17년
洪明浩啓曰新除授右承旨李家煥今日不爲仕進卽爲牌招察任何如傳曰許遞前望單子入之待下批牌招察任
정조 17년
金履成啓曰合辭方張之時兩司無詣臺之員事甚未安除在外外未肅拜人員竝卽牌招何如傳曰允
정조 17년
傳于洪明浩曰都承旨左承旨入侍
정조 17년
傳于金履成曰吏曹判書入侍
정조 17년
金履成啓曰掌令吳翰源持平洪時溥禁推事命下矣依定式遞差傳旨捧入之意敢啓傳曰知道
정조 17년
傳于洪明浩曰吏房承旨入侍吏曹三堂上同爲入侍
정조 17년
傳于林濟遠曰副校理兪漢寓入侍
정조 17년
南公轍啓曰玉堂上下番俱空已至多日事甚未安未差之代今日政差出待下批卽爲牌招以爲推移入直之地何如傳曰允
정조 17년
金履成啓曰合辭方張之時諫院無詣臺之員事甚未安今日政新除授大司諫待下批卽爲牌招何如傳曰允
정조 17년
有政吏批判書徐有防參判李在學參議李勉膺行左承旨申光履進以李敬五爲大司諫宋煥箕爲執義李羽逵爲掌令金遇國爲持平魚用謙爲副校理高宅謙爲修撰李羽晉爲司成洪秉臣爲吏曹佐郞朴吉源爲兵曹正郞宋繼相爲章陵令李義和爲惠陵令任希默爲獻陵令金成鎭爲禁府都事金箕衡爲引儀洪秉德爲禮賓主簿李趾光爲臨陂縣令徐有器爲務安縣監朴應煥爲眞寶縣監趙重鎭爲抱川縣監李顯紀爲輸城察訪權聖應爲金泉察訪金謙柱爲戶曹佐郞成光默爲軍資判官尹欽烈爲漆原縣監刑曹參判李書九戶曹參議尹行頣仍任事承傳大司成徐榮輔還付事承傳鍾城府使李義駿熊川縣監趙弘鎭比安縣監兪漢寓除授事承傳鍾城府使李義駿加資事承傳
정조 17년
兵批有政判書金文淳參判李集斗參議李身晦病參知林道浩入直進左副承旨金履成進副護軍徐有秉李東善金輔明吳翰源副司直徐邁修權以綱洪仁浩兪漢寧李壽咸李龜雲副司果李宗燮魚用謙金祖淳申宅權李復鉉朴壽寧姜善鎭閔琇金獻祚趙亨逵竝單付明月萬戶高漢祿仍任事承傳
정조 17년
傳于金履成曰鍾城府使入侍
정조 17년
以大司諫李敬五牌不進罷職傳旨傳于金履成曰只推
정조 17년
以副校理魚用謙牌不進罷職傳旨傳于金履成曰只推
정조 17년
以吳翰源囚單子傳于金履成曰分揀放送
정조 17년
洪明浩以吏曹言啓曰今此各陵宮園墓端午祭獻官執事除老病公故外無以分排依近例刑宮及司饔院官員通融塡差之意敢啓傳曰知道
정조 17년
洪明浩以吏曹言啓曰今此穆陵端午祭獻官前承旨洪義榮塡差矣時無職名令該曹口傳付軍職何如傳曰允
정조 17년
兵批有口傳政副司直洪義榮單付
정조 17년
申光履以兵曹言啓曰南行部將尹鉉東未滿十朔依前例成才間姑爲停試之意敢啓傳曰知道
정조 17년
申光履以兵曹言啓曰今五月初二日各廳堂下武臣去四月朔試射退試時都摠府經歷鄭潤玉李宗爀都事吳顯忠宣傳官洪章煥訓鍊院主簿金宗喆武臣兼宣傳官白翼鎭鄭治臣部將李宗蕃等俱未滿四中依定式各決棍十度訓鍊院主簿南志彧李雨龍武臣兼宣傳官李彦炲等柳葉箭二中騎芻一中而以矢數計之則雖未滿四中騎芻例有倍劃之規竝依此例勿爲決棍訓鍊院僉正柳光命金志和主簿許根部將趙思貞等無分依例汰去至於實病之類及呈辭受由人等退試次姑爲懸頉以入之意敢啓傳曰知道許根卄年錮身何暇習射乎勿汰成才間除射可也
정조 17년
申光履以訓鍊都監言啓曰本局哨官安思默身病甚重勢難察任改差何如傳曰允
정조 17년
申光履以義禁府言啓曰全州前判官趙翼鉉拿問重勘事傳旨啓下矣趙翼鉉時在任所云發遣府羅將拿來何如傳曰允
정조 17년
持平崔鎭夏啓曰噫嘻痛矣柳師文之罪可勝誅哉渠以極逆之父惟當畏死縮首恭竢當律之不暇而乃敢偃息城闉延攬人客不小畏蹙益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有耳皆聞而至登諫長之疏論致有法曹之捉囚則此其星漢父子凶肚相連逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天網太恢遽下疎放之敎國法之隳壞已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情夬正王法答曰不允
정조 17년
刑曹啓目粘連茂長等邑殺獄罪人李惡奉等殺獄體重臣曹不敢擅便上裁敎是白乎旀切隣招中杓東之父誤以德孫之父書塡者事涉不審當該道臣推考何如判付啓茂長李惡奉段目捉奸證於奸所枕打犯者至於致命豈可以奸婦之逃避不卽傅生況逃者旣斃云乎迄今滯獄至請稟處殊非年前定式之意道臣推考惡奉卽放爲旀扶安朴召史段渠夫季秋之死無論死於笞死於病斗一可謂季秋之牛角是如乎因笞添病斗一之故也病中被笞斗一之故也若無斗一渠夫不死爲朴召史者偏性所在痛夫非命爲此唐突復雪之擧此而償命未知爲當妻之於夫子女之於父母等是三綱其子見其父被敺其子敺其人致死者減律卽亦法文中明據也況朴召史之夫不特傷重又況分明致死者乎道臣之捨却的當之比例而不能登時卽決看作疑心之案欲請有司之稟讞者殊非按法之體當該道臣從重推考初覆檢官等實因懸錄之相左近皆闊狹意蓋有在兺除良更考原案別無應覈不覈之端而古阜倅結語事情尤甚明白拿處安徐朴召史乙良參酌決放事分付爲旀羅州李鳳運段兄弟之爭死可見秉彝之不泯一獄兩犯多從疑輕況推官曰可恕道伯曰難決今雖依卿言更令行査惟其正犯之難別於伯仲必當依舊是豈曰殺曰宥之義乎於是乎三尺與五倫自有參五輕重之端鳳運乙良減死定配爲旀扶安朴杓東段傷痕雖然因痛爲疑道啓曹讞僉議詢同於此豈有別見與道臣問備事依回啓施行爲良如敎
정조 17년
刑曹啓目粘連南平等邑殺獄罪人羅萬八等獄體至重臣曹不敢擅便上裁何如判付啓南平羅萬八古阜私奴元昌泰仁金者斤老味等段依回啓施行爲旀茂朱張右昌段聞被奸之說洩勒奸之忿血性所在常情固然兺除良渠妻自證厥漢無辭何異於奸所捉捕且況受敎昭載金石右昌身乙令道臣參考似此罪同之囚酌處之例勘放後狀聞事分付爲良如敎
정조 17년
林濟遠疏曰伏以臣猥以譾劣偏被渥恩一分自效惟以筋力爲禮趨走爲恭前後除命如非以罪而去則亦不敢爲蘄免之計此聖明之所俯燭也臣自十餘日前一塊頑痰緊着腸肚坐起失便呼吸不順內治外攻有劇無歇將有成腫之漸日昨待罪於本院也不能循例仕進至蒙恩遞者誠以實病之難强故也曾未數日復叨宿趼只爲一謝而出初非仍冒之計而越添於承牌之路層加於持被之夜毒氣漸肆痛勢倍苦實無以周旋殿陛出入筵席伏況職在禮房節享當前顧以醜陋之證勉趨齋虔之地者尤有所未安者敢將疾痛之呼冒瀆崇嚴之聽伏乞聖慈俯垂矜諒速賜遞免千萬幸甚臣於近日事竊不勝區區憂愛之忱而向者聯疏急於目下處義草草副急辭不達意今若煩瀆是懼泯默而止則是負聖明也負臣心也臣何敢終無一言乎噫聖人之德貴在中和偏與倚非中也過不及非中也一有所偏或不中理問學之工必從徧處着工者此實理也惟我殿下聖學高明獨觀萬理大中至正之治孰不欽誦而向者許多中批又何爲而萬萬過中也疎通固爲美政而隄防最關大義車輪鳥翼不容一一於隄防則人情有壅閼之歎一於疎通則世道有潰決之憂必也順其性如夏禹之導九遏其瀾如韓愈之障百然後方可異塗而同歸竝行而不悖一或不然古人所謂涓涓不已將成江河者豈不憂之甚耶十數年來亂逆層出親切之地釁累不輕附麗之場指目有素嚴隄峻防不得不爲大煞義理而亦或有輕重失序虛實相蒙之弊乃殿下必欲疏以通之者亦必以不必然而然者不可無甄別故也而其或防之也錯以私意通之也背於公義則掌一時銓選之任者誠有罪矣疎通二字遂不免褊重於大聖人方寸之中有如居簡之多一簡字至有此無前之過擧臣竊惜之可疏者疏之可通而通之是所謂疎通之得其道者名以廢枳者不問所犯之淺深所坐之緊歇一例畀之以淸官顯職除目聯翩人鬼雜糅甄錄之間不設界限疏蕩之際太沒分數大防一壞駭波四決方來之憂若涉無津雖有副手梢工恐無以善其後言念及此中夜繞壁夫置蛇龍於平陸之中容鬼魅於日月之下凶徒逆孼擧皆生心忠臣義士無所藉手遂以此爲和氣致祥之本者臣未之或聞也臣之此言亦非敢謂疎通之不可也又非必謂特除中人之皆不合於疎通也銓注之事則有司存其所以上答聖心下循物議者亦必有裁量分限疏滯導鬱之政庶可以漸次收效而政眼纔播於四方詞頭繼降於一夕遂使極疲軟沒省覺之一承宣獨任其出納之責下諭不由臺廳抹啓直自政院彼固不足責而獨不貽累於聖朝之擧措耶又於日前添書之批下也預擬不測之罪以待敢言之人文蔭無所分別聽聞尤益駭惑非所望於聖明者也疎通大關政令不自有適中之理當然之則而必要做成此事未免偏了一邊此臣之深憂過慮惟及於聖人本源之地或恐有英氣害事之歎也臣之平說事理泛論施措非敢或忽於隄防而然也甄錄之政一失其當則殿下所以積費思量僅就頭緖者抑恐終歸於一番過擧而已誠願殿下益懋中正之工深軫義理所關于以平物情而靖世道焉臣不任云云答曰省疏具悉疏語往往有其然者却勝近來斷爛諸本當留意卿其勿辭調理行公
정조 17년
癸丑五月初二日辰時上御誠正閣都承旨右副承旨入侍時行都承旨洪明浩行右承旨林濟遠假注書鄭文始記注官安經心金良倜副校理兪漢㝢以次進伏訖上曰左副承旨入侍賤臣承命出與左副承旨金履成偕入進伏上敎漢㝢曰中批無異新除則焉敢引義乎仍命濟遠書傳敎曰副校理兪漢㝢今旣登筵便已出仕而肅單之終始逡巡年少新進處義容或似然先試小縣俾習吏事以爲來頭進身之節拍不害爲念舊家之義比安縣監除授當日辭朝時任縣監遞付京職命漢㝢先退又命書傳敎曰政官牌招開政凡事不始則已旣始之寧或放過以致不承權輿之歎乎文武紅靑籤幾皆擬望而除官至於蔭官則不識其枳者爲幾何日前始令該房抄錄啓聞矣觀其書入比之所料猶不知太夥然若欲次次收錄可以告完於一二朔莫云時仕之反被坐停此等之事若不登時句當決知無就緖之效以此申明嚴飭銓曹俗稱都政爲銓官之苽限而今之銓堂若以蔭官收用爲界則鞶褫之懇亦豈必一向靳將竝以此意知悉濟遠曰疎通一款固知出於聖德而旣無界限不分輕重有關隄防此是群下不能無憾者也上曰卿等盡言之雖終日仰陳予以物來順應之道待之亦足爲消日之資矣予以取譬之言諭之可乎天道一雨一暘各適其宜則非不好也時有極備極無之患此亦天理不得不然也今此疎通雖云大沛猶不至懷襄之慮大抵娚妹姻婭各有親疏而一竝歸之於防塞之科此豈成說乎到今不如是豈可謂體先朝平蕩之本心乎年前事端層生不可以點點之水能救燎原之火故干戚之舞亦不能用今則異於此時且以李健源吳翼煥事言之健源之罪雖是應坐之人旣非伏法之親翼煥之疏可謂至妖之言不可與同中國而近十年廢居今幾足懲李晴事旣不能的知其然則何可永塞劇逆之四寸至有分其子者亦爲除職此亦異於伏法之逆也白徒之除仕亦有意焉蓋我朝逆賊多是言語之罪而至於在簡之發凶言也至親之參坐預聞亦不可的料故也此銓官出入近密之人適當此事固知其爲難而丁範祖輩之紛聒予亦談笑處之不欲深斥也履成曰臣於疎通事欽仰聖德之不暇而政目一出還不覺膽戰矣上曰适賊之反也軍兵變着胡服欲眩人目而其時見之者初則瞠然生怯再見三見不以爲怪近日政目間人名驟見之故今云膽戰而漸漸耳目習熟則其中安知無相與親密而相信者乎今使風俗寬緩不迫以矯其弊則此可爲祈永導和之本意仍命書公事判付訖承史以次退出
정조 17년
癸丑五月初二日辰時上御重熙堂右副承旨入侍時右副承旨南公轍假注書鄭文始記注官安經心金良倜一提學鄭民始吏曹判書徐有防以次進伏訖上命公轍書傳敎曰滿瓜守令及京職六品今日政差出九考九上之代京職滿瓜區處之類先付司果待書入人盡爲收用後次次調用今日政先爲差代無論文武窠皆以蔭官書入之類差擬事分付銓曹又命書傳敎曰今聞吏判言明月萬戶洪時溥老母年近八十病亦沈篤云昨日處分雖出激勵之意旣聞之其在孝理之政不可勒令涉海以不敍更捧傳旨前萬戶仍任事分付仍命退諸臣以次退出
정조 17년
癸丑五月初二日辰時上御誠正閣左承旨鍾城府使入侍時行左承旨申光履假注書申龜朝記注官安經心金良倜鍾城府使李義駿以次進伏訖上命義駿奏職姓名訖上曰曾經宮僚矣尙記之否義駿曰臣之項踵毛髮皆是聖恩臣非木石豈不知感乎上曰該洽之工近復何如義駿曰神精銷亡舊學都忘之矣上曰鍾城路雖遠水土淸涼下去好過也命先退光履進伏曰有所懷敢此仰達日昨四承宣斥逐之命萬萬過中還收伏望上曰當留意雖日事煩聒徒勞無益言者亦不罪之只付物來順應而已光履曰近日疎通之敎亶出於導迎和氣之聖德孰不欽仰而隄防則從此壞矣豈不可悶乎上曰導迎和氣比予苦心猶屬第二件事耳命退承史以次退出
정조 17년
癸丑五月初二日未時上御誠正閣都承旨吏曹三堂入侍時行都承旨洪明浩假注書申龜朝記注官安經心金良倜吏曹判書徐有防參判李在學參議李冕膺以次進伏訖上曰以疎通事銓官一邊席藁一邊聯疏擧措誠顚倒然今番事三堂皆悉心對揚甚可幸也蔭官枳廢者今皆錄啓若能盡數檢擬至於了當則雖翌日卽呈初度呈辭可也予當曲諒矣有防等曰日昨前望點下者若非劇逆至親皆是舅甥男妹隄防從此蕩然臣等祗緣嚴畏不敢出一言而今此疎通中干連甚重者臣等義不敢檢擬雖可通者若不量人器而混同收錄則有乖銓衡之方疎通中亦當有激揚之道矣上曰此則然矣披示身犯秩而敎曰李琇誰也冕膺曰瑮賊之六寸親也上曰瑮之爲逆極其誕妄如許璽許瑛其六寸親有何釁累冕膺曰不然矣瑮則關係重矣上曰沈瑨何故枳塞有防曰似是尙喆之姻親故也上曰過矣渠苦聞此言則必當稱冤瑨之爲人頗瞭然予則知其可堪任矣上曰尹應烈亦爲逆耶有防曰旣有其兄承烈事則難矣上曰宋益休誰也有防曰樂休之弟也不可論矣上曰權聖應誰也有防曰泰淵之切姻也上曰泰淵姻屬何必枳之上曰如趙長鎭者當在無故秩而至於趙來鎭尤不可枳其時事有關於禧賊到今奬用之不暇第以春相入城時有所辭說至今廢痼豈非過乎此則調用可也上曰黃櫽誰也有防曰瑮之切姻也此亦難矣而至於韓泰裕李義敎洪秉德宋繼相金鼎鎭朴應煥徐有悌金重行任希默諸人臣等方欲次第收錄矣上曰區別有故無故秩次次收用而若使此中人有入於無故秩雖終身未霑一秩在渠豈不光鮮乎有防等曰聖敎誠然矣上曰李東實誰也有防曰東馨之弟矣上曰東馨旣收錄則在弟何論有防曰東馨之啓尙在則添書點下已涉過中況論其弟乎上曰啓辭尙存乎在學曰插入時偉啓中至今連啓矣上曰此則易矣招來李壽咸秣去則何難之有壽咸事萬萬駭然渠敢爻周臺諫啓辭又自擅出禁扃天下寧有是耶有防等曰臣等亦不勝駭怪矣上披示參下秩曰趙學敏誰也有防曰德常之子也亦難擧論矣至徐澈修上曰本事未出場矣至閔致和上曰爲人駭怪矣上命明浩曰可疏者打點而書付院壁盡爲收殺然後始許呈辭可也命退諸臣以次退出
정조 17년
行都承旨洪明浩坐行左承旨申光履坐右承旨金履成坐左副承旨洪仁浩坐直右副承旨李喆模坐直同副承旨南公轍內閣直注書二員未差假注書鄭文始仕直申龜朝仕事變假注書未差
정조 17년
藥房提調李𡊠副提調洪明浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 17년
申光履啓曰御營廳將官來言今日本廳軍兵日次私習云矣敢啓傳曰知道
정조 17년
申光履啓曰禁義營將官來言今日本營軍兵日次私習云矣敢啓傳曰知道
정조 17년
傳于洪明浩曰都承旨入侍
정조 17년
傳于洪仁浩曰左副承旨入侍
정조 17년
承旨前望單子入之洪仁浩李喆模落點
정조 17년
傳于申光履曰未下直守令皆令不多日內辭朝
정조 17년
洪明浩以吏曹言啓曰今此宗廟各陵宮園墓端午祭祭官中時無職名人員令該曹口傳付軍職何如傳曰允
정조 17년
兵批有口傳政副司直李文會單付
정조 17년
申光履以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 17년
癸丑五月初三日卯時上御誠正閣都承旨左副承旨入侍時行都承旨洪明浩左副承旨金履成假注書鄭文始記注官安經心金良倜以次進伏訖上命履成書榻敎曰右承旨同副承旨許遞又命書傳敎曰今因頒箑捧擧案見之玉堂金觀柱之尙懸在外極爲駭然龍宮縣監除授當日辭朝如未上來催促赴任時任縣監遞付京職又命書傳敎曰承旨房望仍右副爲禮房明浩曰今此端午節享傳香在明而禮房承旨林濟遠陳疏受由由限未過矣莫重傳香不可無該房何以爲之乎上曰與在外承旨許遞前望單子入之待下批牌招齋宿可也明浩曰同罪未敍人隨卽提稟事曾有定式矣前承旨洪仁浩旣已蒙敍除職而前承旨權裕係是同罪之人故敢此仰達矣上曰敍用可也出擧條仍命退承史以次退出
정조 17년
行都承旨洪明浩坐行左承旨申光履坐右承旨金履成坐直左副承旨洪仁浩坐右副承旨李喆模坐直同副承旨南公轍內閣直注書二員未差假注書鄭文始仕直申龜朝仕事變假注書韓永建仕
정조 17년
李喆模啓曰景慕宮夏享大祭獻官李在學李冕膺時無職名令該曹口傳付軍職何如傳曰允
정조 17년
傳于洪明浩曰傳香承旨入侍
정조 17년
傳于李喆模曰都承旨禮房承旨分詣宗廟永禧殿景慕宮奉審摘奸各宮廟一體奉審摘奸以來
정조 17년
傳于申光履曰左承旨入侍
정조 17년
兵批有口傳政副司直李在學李冕膺竝單付
정조 17년
傳于李喆模曰明日當由逌瞻門展拜景慕宮仍行夏享大祭省牲省器該房知悉
정조 17년
傳于李喆模曰明日出宮門路以協陽門爲之
정조 17년
假注書金景煥差祭代以韓永建爲事變假注書
정조 17년
申光履啓曰事變假注書韓永建時無職名令該曹依例付軍職冠帶常仕何如傳曰允
정조 17년
兵曹口傳政事行副司直徐有防
정조 17년
傳于李喆模曰今則可以甄錄者幾皆甄復自此規模庶定日前院啓之下語何可深看放逐諸承宣特爲蕩滌
정조 17년
傳于洪明浩曰政官牌招開政
정조 17년
傳于洪明浩曰吏曹判書參判參議前望單子入之待下批牌招察任
정조 17년
吏曹堂上前望單子入之判書李秉鼎參判丁範祖參議李勉兢落點
정조 17년
以吏曹判書李秉鼎參判丁範祖牌不進推考傳旨傳于洪明浩曰更爲牌招
정조 17년
洪明浩以吏曹言啓曰工曹正郞閔垠呈狀內矣身素患痰癖之症挾感添劇委頓床席時月之內萬無起動之望云身病旣如是則不可强令察任今姑改差何如傳曰允
정조 17년
李喆模以弘文館言啓曰本館上番闕直事甚未安今日政新除授玉堂待下批仍卽牌招入直何如傳曰允
정조 17년
有政吏批判書徐有防參判李在學參議李勉膺行都承旨洪明浩進以趙錫晦爲掌令申大尹爲校理李心傳爲兵曹佐郞韓泰裕爲省峴察訪李憲泰爲昌樂察訪金鼎鎭爲魚川察訪盧橙爲平安都事牟達謙爲黃海都事黃櫽爲工曹正郞李義敎爲獻陵令林淵浩爲宗簿直長任尙濂爲司宰直長元在明爲景慕宮直長崔擎柱爲旌義縣監學生金厚孫贈左承旨司饔副提調例兼贈職事承傳
정조 17년
再政以文躍淵爲典籍金洛一爲禮曹佐郞金東鎭爲肇慶廟令李東宲爲濟用主簿金重行爲幽谷察訪李昇洙爲昌樂察訪李宗恢爲義盈奉事鄭持容爲司饔奉事梁好仁爲禁府都事
정조 17년
三政以柳誨爲翼陵令尹寅國爲莊陵令趙時衡爲元陵參奉洪良猷爲溫陵參奉李仁浩爲昭寧園守奉官李有幹爲耆老所守直官
정조 17년
四政耆老所守直官李有幹順康園守奉官金裕己相換禁府都事梁好仁司饔奉事鄭持容相換
정조 17년
有政兵批判書金文淳進參判李集斗參議李身晦病不進參知林道浩入直進右副承旨李喆模進以李道善李喆懋爲訓鍊僉正權師萬爲部將同知單崔雲羽慶尙左水虞候金昊吉今加折衝副護軍李周顯副司直林濟遠金翰東尹弘烈權裕鄭繼忠副司果金熙采具忠元朴右源李鍾淑金致正李元八李果李正模副司正韓永建竝單付
정조 17년
以校理申大尹牌不進罷職傳旨傳于李喆模曰只推
정조 17년
傳于李喆模曰發遣吏郞諸執事淸齋與否摘奸以來
정조 17년
以江原監司申耆狀啓杆城郡流民還接事判付啓以癸卯加摠至於二百十戶之多云招徠可喜誠勤聚散固知無常若不別般撫摩期於着根而後已則前此申申懃懃之本意何以下究乎道伯以前令尹爲模本邑倅以舊太守爲柯柄竭心孜孜俾有煥然之實效事嚴飭分付爲旀昨見北伯狀聞思之永興山四社之還接亦如關東之杆城多須限年蠲役之擧而亦惟在於道伯邑宰之不注照察亦依關東例以其還接實數修上成冊事分付爲旀關西之江界何以就緖乎亦依兩道例爲之事一體分付爲良如敎
정조 17년
洪明浩以吏曹言啓曰獻陵令任希默以未經五品人檢擬於五品職至蒙天點蔭官之陞品復職法不得爲之臣等矇未照察之失不勝惶恐而原望筒勿施何如傳曰允待後窠調用
정조 17년
申光履以壯勇營言啓曰本營將校射會時連五巡全布人依節目別單書入之意敢啓傳曰連五巡之外四十九矢得中加資捧傳旨可也
정조 17년
申光履以一所巡廳言啓曰去夜初更五點量犯夜人武藝別監金景漢執捉何以爲之敢啓傳曰係是因公幹出入分揀可也
정조 17년
癸丑五月初四日卯時上御誠正閣都承旨左承旨傳香承旨入侍時行都承旨洪明浩行左承旨申光履傳香承旨李喆模假注書申龜朝記注官安經心金良倜以次進伏訖上曰左副承旨入侍出榻敎上曰端午祭享隔宵而日氣頗熱宗廟永禧殿景慕宮諸獻官處虔誠齋沐小心過行之意都承旨出去面飭可也仁浩曰牙山縣監尹光心肅拜單子入啓之後不卽入來事甚未安推考警責原單子勿施何如上曰依爲之出擧條政官牌招開政事出榻敎上命書榻敎曰兵曹佐郞朴蓍壽改差今番付典藉人擬入其代陵令中差出昌樂察訪金致正仕滿不遠先付司果蔭官中差代上曰左承旨年幾何光履曰犬馬之齒今爲六十七矣上曰今番江原道及第申光和爲幾寸乎光履曰於臣爲十寸親而大宗家耳上曰十室之邑必有忠信江原雖小道文才甚多不可忽矣命退承史以次退出
정조 17년
癸丑五月初四日卯時上御重熙堂同副承旨入侍時同副承旨南公轍假注書鄭文始記注官安經心金良倜以次進伏訖上命公轍書榻敎曰吏曹判書入侍經心承命出傳與吏曹判書徐有防偕入進伏上命公轍書傳敎曰吏堂有入侍之命而今聞承宣言聯名辭疏到院云雖未詳知亦可領會今番甄復之類無非拔例對揚況蔭官諸人則先令該房抄出又命三堂登筵除非無故久屈者特使承宣執筆加點名上書付院壁一一收錄然後銓堂許捧辭單俾伸處義則加點之人勢當次第檢擬今此辭疏殊無所據雖因齋日而退却云而此後嚴禁切勿呼望吏曹諸堂推考申飭開政有防曰宗簿直長李鍾淑仕滿之後遭故作散伊後甄復自當出六而一經筵稟方可陞擬司宰直長朴右源景慕宮直長具忠元俱有不得行公之端供上番次自多掣礙故自臣曹方欲啓遞而適因言端敢此仰達矣上曰一則聞是二十年積仕一則聞幾仕滿云虛司果區處今日政差代可也出擧條有防曰外閣方有經書印役不可無監董之人而魚川察訪李果素嫺於文字校正之事今姑內移先付司果使之着實擧行待實職窠調用何如上曰依爲之出擧條仍命退諸臣以次退出
정조 17년
行都承旨洪明浩坐行左承旨申光履坐右承旨金履成坐左副承旨洪仁浩坐直右副承旨李喆模坐直同副承旨南公轍內閣直注書二員未差假注書鄭文始仕直申龜朝仕事變假注書韓永建仕
정조 17년
申光履啓曰備邊司郞廳來言今日賓廳日次而景慕宮夏享大祭齋戒相値不得來會云矣敢啓傳曰知道
정조 17년
申光履啓曰禁衛營將官來言今日本營軍兵日次私習云矣敢啓傳曰知道
정조 17년
申光履啓曰御營將官來言今日本廳軍兵日次私習云矣敢啓傳曰知道
정조 17년
洪仁浩啓曰未下直守令皆令不多日內辭朝事命下矣河東府使李喜大固城縣令鄭宅昌求禮縣監洪浩源旌義縣監崔擎柱兩司俱未署經除在外外未肅拜呈告人員竝卽牌招以爲署經之地何如傳曰允
정조 17년
傳于洪仁浩曰左副承旨爲戶房
정조 17년
洪仁浩啓曰大司憲趙瑍持平金遇國大司諫李敬五正言金箕象崔守魯牌不進推考傳旨及罷職傳旨今方捧入而執義宋煥箕掌令李羽逵趙錫晦司諫高廷憲俱在外憲府則只有持平崔鎭夏大司憲趙瑍更爲牌招諫院則只有獻納柳協基無以備員署經何以爲之敢稟傳曰違牌諸臺許遞今日政差出待下批牌招
정조 17년
洪仁浩啓曰吏曹判書李秉鼎參判丁範祖牌不進推考傳旨今方捧入而開政命下之後如是違牌不卽擧行事甚未安判書參判更卽牌招何如傳曰允
정조 17년
洪仁浩啓曰吏曹判書李秉鼎參判丁範祖再牌不進推考傳旨今方捧入而開政命下之後如是違牌不卽擧行誠極未安所當更請牌招而係是一日三牌何以爲之敢稟傳曰更爲牌招
정조 17년
洪仁浩啓曰吏曹判書李秉鼎參判丁範祖三牌不進推考傳旨今方捧入而開政命下之後連事違召終不擧行誠極未安所當更請牌招而係是一日四牌何以爲之敢稟傳曰無端四牌太無可據從重推考判書係是初除其辭疏如已到院卽爲捧入待下批與參判更卽牌招開政
정조 17년
洪明浩以吏曹言啓曰新除授漆原縣監尹欽烈呈狀內矣身母今年八十有七矣法不當冒赴云親年七十歲以上者勿差三百里外遠邑守令載在法典依例改差何如傳曰允京職相換可也
정조 17년
李喆模以弘文館言啓曰本館上番連日闕直事甚未安今日政新除授玉堂待下批仍卽牌招以爲入直之地何如傳曰允
정조 17년
有政吏批判書李秉鼎參判丁範祖進參議李勉兢在外都承旨洪明浩進以金尙集爲大司憲尹尙東爲大司諫趙恒鎭爲持平朴宗正沈鏗爲正言鄭尙愚爲副校理尹羽烈李遇濟爲副修撰鄭尙愚爲東學敎授金命淳爲榮川郡守任希默爲河陽縣監漆原縣監尹欽烈司圃別提金樂誨相換
정조 17년
李喆模啓曰兵批無緊窠吏批無送西之人無政事之意敢啓傳曰知道
정조 17년
洪仁浩啓曰守令署經事命下矣憲府則旣已署經而諫院則大司諫尹尙東正言朴宗正沈鏗牌不進推考傳旨及罷職傳旨今方捧入司諫高廷憲在外只有獻納柳協基無以備員署經何以爲之敢稟傳曰諫院除署經
정조 17년
洪明浩以司饔院都提調提調意啓曰本院奉事任尙濂以蘇魚所監捉官方在漁所而昨日政司宰監直長遷轉矣其代奉事申夔相下送以爲竣事之地之意敢啓傳曰知道
정조 17년
申光履以御營廳言啓曰今五月初五日景慕宮展拜時依兵曹節目集春營入直軍五十名新營入直千摠申大觀領赴于訓鍊都監都領陣該入直哨官印時彦率該哨標下軍七名仍直東營入直軍三十名除出入直把摠崔命健率領宮大門外把守而竝待標信出用解嚴後各還本處入直之意敢啓傳曰知道
정조 17년
吏曹判書李秉鼎疏曰伏以今玆天官新命何爲而及於臣哉夫國之重任惟銓衡文柄是已半年之內左兜右攬隆眷洪渥殆若獨偏於無狀賤臣者然畸危之蹤滿盈斯極撫躬顧分寧不凜然此猶屬臣一己事未知聖明何取於臣而誤恩稠疊乃至此也臣手奉華誥震駴戰灼五情遁爽不能自定噫周官冢宰之職尙矣無論至若甄別流品銓敍功能世道之平陂朝象之萃渙亶係乎此則其爲任也亦重矣矧今大明中天治化洋溢雨露之降不擇高卑沙礦之微咸歸陶鑄當此時也必得精白公平爲擧世所服者畀以是任然後上可以將順激揚尊國勢於嵬蕩之域下可以調劑彌綸愜物情於取舍之際矣如臣者狂愚顚妄百不猶人屢叨佐貳醜拙畢露長之視亞秩尤尊而任尤專則其何可憑恃寵靈冒昧承當累則哲之明而招四方之譏乎嗚呼臣之得有今日是誰之賜也伏惟我殿下愍臣孤立憐臣信心默運造化曲加陶鎔俾得以漸沐恩波遂廁崇顯臣方仰戴再造之渥俯激一死之願雖湯火而不辭豈夷險之暇擇邇來忝竊罔非踰濫而隨除輒膺若無廉愧者非敢謂一分可堪而然竊自附身不自有之義今又不損益之據匪其所前擔未缷後負愈重是無異鼓已摧之柂而溯于激浪策將蹶之馬而加以萬勻臭溺顚踣可立而俟臣身狼狽固不足恤而竟未免孤負隆委僨誤國事則雖以我聖上拯活生成之至仁大德亦安得每每曲庇以卒終始之澤哉且臣於近日疎通一事竊有所不勝憂愛者惟我聖上範鎔一世大化恢蕩覆燾如天地鼓舞如雷霆不大聲以色而使陰厓枯荄擧皆噓茁回蘇於仁風化日之中臣雖萬萬愚迷豈不知大聖人所作爲寔出於咸囿竝育之盛德苦心而第伏念疎通自疎通隄防自隄防記曰以舊防爲無所用而壞之者必有水敗況新防未峻舊隄隨決浸浸有汎濫懷襄之慮者乎臣之出位一言實由斷斷寸腔而誠未仰格語又涉禁兪音靳下原疏留中軍銜之付不待送西而騎堂無難擧行外補之命殆若微眚而凶孼偏被恩數至若劇賊同堂之親混蒙添書干犯至重之類旣登銓疏則義理之墜壞人鬼雜糅殆有甚於日前之比此又臣慨惜徊徨不敢爲進身之計者也玆敢荐違召牌瀝血哀籲守在咫尺懇由方寸伏乞聖慈特垂矜察將臣新授職名亟行鐫免以重銓任俾全微諒千萬幸甚臣無任云云答曰省疏具悉此際此除先欲自卿責其對揚勿辭行公
정조 17년
癸丑五月初五日卯時景慕宮擧動入侍時行都承旨洪明浩行左承旨申光履右承旨金履成左副承旨洪仁浩右副承旨李喆模同副承旨南公轍假注書鄭文始申龜朝記注官安經心金良倜檢校直提學徐有防以次隨詣上具翼善冠衮龍袍乘輿出宣化門喆模曰今日動駕時左通禮柳不爲來待至使假通禮擧行其在事體萬萬駭然所當重勘而本院請推之外無他可施之罰何以爲之上曰拿處可也出擧條由建陽門弘化門入逌瞻門詣景慕宮御齋室改具冕服近侍跪進圭上執圭就板位南向立行再拜禮仍詣宮內奉審訖詣省牲器位省牲省器仍行隷儀訖入齋室改具翼善冠衮龍袍命書傳敎曰政官牌招開政陞輿出逌瞻門入弘化門由明政門永淸門入交泰門還內諸臣以次退出
정조 17년
行都承旨洪明浩坐行左承旨申光履坐直行右承旨李家煥牌不進左副承旨洪仁浩坐直右副承旨李喆模坐同副承旨南公轍內閣直注書二員未差假注書鄭文始仕直申龜朝仕事變假注書韓永建仕
정조 17년
申光履以都摠府言啓曰今日入直內三廳武兼禁軍及軍兵等中日習射請出標信傳曰知道
정조 17년
申光履啓曰大司憲金尙集牌不進執義宋煥箕掌令李羽逵趙錫晦俱在外持平趙恒鎭崔鎭夏呈辭監察茶時之意敢啓傳曰知道
정조 17년
申光履啓曰合辭方張之時兩司無詣臺之員事甚未安除在外傳旨未下外未肅拜人員竝卽牌招何如傳曰允
정조 17년
洪明浩啓曰右承旨金履成今日不爲仕進卽爲牌招何如傳曰聞有實病許遞前望單子入之
정조 17년
承旨前望單子入之李家煥落點
정조 17년
傳于洪明浩曰吏房承旨入侍
정조 17년
傳于洪明浩曰下直守令察訪入侍
정조 17년
以正言朴宗正沈鏗牌不進罷職傳旨傳于申光履曰只推
정조 17년
申光履啓曰正言朴宗正沈鏗旣有只推之命一體牌招何如傳曰允
정조 17년
以副修撰李遇濟牌不進罷職傳旨傳于李喆模曰只推
정조 17년
以副校理鄭尙愚副修撰宋民載牌不進罷職傳旨傳于李喆模曰只推
정조 17년
以左通禮柳拿處傳旨傳于李喆模曰分揀嚴飭供職
정조 17년
以江原監司申耆啓本罪人申載文物故事傳于申光履曰徒流案罪名爻周
정조 17년
以平安監司李秉模狀啓義州府尹李義直除朝仕赴任事有旨祗受事
정조 17년
傳于洪明浩曰今聞灣尹亦云親年七十而外補事本自別況有弟二人法典所載亦不在應遞之科而觀此狀辭只言祗受不言過營下可知其遲滯揆以國綱萬萬駭然名雖外補無異行遣如是申飭之後若又遲滯違制之律焉敢辭也嚴飭道伯使之趲程赴任着意於邊政民事
정조 17년
吏曹務安縣監韓泰裕單付事承傳
정조 17년
兵曹啓目粘連慶尙道巨濟居文道平拯活人命之數未滿定式令本道依前例米布題給何如啓八箇人命之救活豈比於五十石願納乎何拘於常格帖加成給以示重民命之意爲良如敎
정조 17년
洪明浩以吏曹言啓曰新除授戶曹正郞趙重瞻呈狀內矣身本非生進郞署之職不得冒據斯速入啓遞改云矣旣非生進則三曹郞署法不當仍置依例改差何如傳曰特敎書下則參議猶可爲之況正郞乎雖以文武言之除授之職亦拘格例乎此草記還給捧納承旨推考可也
정조 17년
申光履以義禁府言啓曰慶尙監司鄭大容狀啓內河陽前縣監柳秉均罪狀令攸司稟處事啓下矣柳秉均時在任所云依例發遣府羅將拿來何如傳曰允
정조 17년
義禁府啓目粘連務安前縣監徐有器抱川縣監趙重鎭臨陂縣令李趾光等傳旨內辭緣泛稱遲晩竝只刑推得情何如啓徐有器段分揀放送京職收用爲旀趙重鎭李趾光等段雖文臣之處義久遠臺評不必追說況如渠蔭倅乎付過放送除朝辭卽刻內發送後形止草記爲良如敎
정조 17년
申光履以義禁府言啓曰時囚罪人徐有器趙重鎭李趾光等原情公事判付內徐有器分揀放送趙重鎭李趾光付過放送除朝辭卽刻內發送形止草記事命下矣徐有器分揀放送趙重鎭李趾光等以判付內辭意各別嚴飭卽爲發送城外之意敢啓傳曰知道
정조 17년
癸丑五月初六日卯時上御誠正閣左副承旨下直守令同爲入侍時左副承旨洪仁浩假注書申龜朝記注官安經心金良倜豐川府使柳甲基榮川郡守金命淳河東府使李喜大固城郡守黃宅昌永平縣監李敬心奉化縣監林遠求禮縣監洪浩源玄風縣監張錫周河陽縣監任希默漆原縣監金樂海眞寶縣監朴應煥濟州判官洪履祚松羅察訪韓在中金井察訪權聖應利仁察訪李五鎭輸城察訪李顯紀召村察訪金鼎鎭幽谷察訪金重行省峴察訪韓泰裕以次進伏訖上曰左承旨右副承旨入侍出榻敎上曰下直守令盡爲待令乎仁浩曰皆來待矣上曰未肅拜守令幾人乎仁浩曰李祉光趙重鎭徐有器矣上曰李祉光有何情勢乎仁浩曰年前入於柳畊疏故不敢肅謝云矣上曰守令進前柳甲基奏職姓名訖上曰下去殫力也金命淳奏姓名訖上曰曾經守令幾次乎命淳曰隄川陜川竝今新除爲三處矣上曰榮川甫經瘡痍凡事務爲殫竭可也李喜大奏姓名訖上曰下去殫力也李敬心奏職姓名訖上曰下去殫力也鄭宅昌奏職姓名訖上曰下去殫力也林遠奏職姓名訖上曰下去殫力也洪浩源奏職姓名訖上曰下去殫力也張錫周奏職姓名訖上曰下去殫力也任希默奏職姓名訖上曰下去殫力也金樂海奏職姓名訖上曰下去殫力也朴應煥奏職姓名訖上曰守令幾次乎應煥曰曾經扶餘縣監一處矣洪履祚奏職姓名訖上曰守令幾次乎履祚曰曾未經守令而始除濟州判官矣上曰諸守令宣諭可也喆模宣諭訖俾誦七事上命守令先退察訪進前韓在中職姓名訖上曰具陳履歷也在中曰初仕則吏文學官出六典牲主簿矣權聖應奏職姓名訖上曰年幾何聖應曰犬馬之齒今爲六十五歲矣上曰守令幾次乎聖應曰延豐交河矣李五鎭李顯紀金鼎鎭金重行次第奏職姓名訖命先退韓泰裕奏職姓名訖上曰年幾何泰裕曰犬馬之齒今爲七十矣上曰守令幾次乎泰裕曰聞慶松禾矣上命仁浩書傳敎曰特敎之下聞有未下直守令極爲駭然當該三邑守令令該府拿問處之其中務安縣監徐有器尤涉無端爲先改差今日見省峴察訪韓泰裕宜示念舊之意乙未冬遣史官傳諭也孰不知本意大臣附奏之辭至今莊誦況伊後給牒之傳敎錄後之筵敎不知者尤必知之尤況昨年此時煩聒也指擧故相事亦有申申者爲故相之子者今始混入於近日收錄之中可謂久事今適有窠豈可以察訪下送亦何拘年限乎守令現窠令該曹單付使之辭朝以其難言也故尙無文跡向於筮仕照擬不以承傳懸錄今則旣發言端不可仍默此意銓曹知悉故相家人無論淸貫漫任切勿拘礙使朝家彰癉之政快有區別此乃爲前後義理隄防賴而益明益嚴之意也上曰記念乃父之意發於前後絲綸者非止一再汝必知之矣今汝年限已過故始除察訪矣今又守令相換汝須下去邑務民事殫竭爲之可也命先退上曰今於韓判府事事昭釋如此者必欲使麟漢逆節尤爲彰著也韓判府事則旣不知之無足怪也麟漢則知之而如此世豈有如許凶獰者乎仁浩曰湛滅云云此指申應顯上疏矣上曰然矣今番疎通後易致覬覦之徒乘間增氣今日廷臣若不領會則必陷虛穽矣命退承史以次退出
정조 17년
癸丑五月初六日辰時上御重熙堂吏房承旨入侍時行都承旨洪明浩假注書鄭文始記注官安經心金良倜以次進伏訖上命明浩書榻敎曰新除授承旨牌招察任又命書傳敎曰旣有釐弊間勿爲移擬之命則移擬館職當該銓官推考奉常前正李羽晉仍任前職蘇弊草記前勿擬他職事分付仍命退承史以次退出
정조 17년
行都承旨洪明浩坐行左承旨申光履坐行右承旨李家煥坐直左副承旨尹㬦未肅拜右副承旨洪仁浩坐直同副承旨南公轍內閣直注書二員未差假注書鄭文始仕直申龜朝仕事變假注書韓永建仕
정조 17년
申光履啓曰來十一日朝參日次而孝昌墓忌辰祭正日相値頉稟之意敢啓傳曰知道
정조 17년
申光履啓曰來十一日輪對日次而孝昌墓忌辰祭正日相値頉稟之意敢啓傳曰知道
정조 17년
傳于申光履曰左承旨左副承旨入侍
정조 17년
以右承旨李家煥牌不進推考傳旨傳于洪明浩曰更爲牌招
정조 17년
傳于申光履曰右承旨批下更爲牌招
정조 17년
以右承旨李家煥牌不進推考傳旨傳于申光履曰焉敢若此牌去來勿施申飭行公
정조 17년
吏批有口傳政獻陵令李義敎南部令李光德相換
정조 17년
傳于李家煥曰坐直承旨入侍
정조 17년
承旨前望單子入之尹㬦落點
정조 17년
李家煥啓曰新除授承旨尹㬦方在罷散中何以爲之敢稟傳曰敍用
정조 17년
洪明浩以吏曹言啓曰今此獻陵忌辰祭獻官前承旨柳焵塡差而時無職名令該曹口傳付軍職何如傳曰允
정조 17년
兵批有口傳政副司直柳焵單付
정조 17년
申光履以備邊司言啓曰頃因喬桐水使許𣷯所報松家屯租及三道常賑軍餉耗條會減之過濫者使之從實入更報矣卽見該水使牒報則此是前水使李潤彬在任時磨勘云公穀會減何等審愼軍需支用何等嚴重而一千二百餘包之穀托以弓箭修補虛張名目盡爲用下致有此瞞報之擧紀綱所在萬萬駭惋李潤彬雖在被謫中令該府拿問嚴勘以懲其蔑公不法之罪雖以時水使言之慢不照察有若循例修報者然亦甚矇然喬桐水使許𣷯從重推考何如傳曰允
정조 17년
申光履以守禦廳言啓曰本廳右別將金處坤身病沈重勢難察任今姑改差何如傳曰允
정조 17년
李家煥疏曰伏以臣自來無墻壁只知有君父榮悴一聽於天夷險不有其身平生所勉惟在於此寧有一半分氣力可以開口發言而只緣噂𠴲四至冤鬱如新寂寥數語仰首鳴號爲齏爲粉固已預料果然揆地尋箚辭意危怖傍觀助嗔聲罪狼藉山卵爐毛理宜無全乃蒙我殿下天覆日臨無幽不燭十行辭敎丁寧諄複而其所以洞然開諭者又必擧先大王前後下敎昭晰備至猗歟盛哉日星昭揭臣闔門聚首奉讀千百淚從以逬感入骨銘得此抱此雖卽地滅死亦榮矣況居留非分之銜仍得遞解屛伏畢命之願庶可漸遂惟其杜門却掃息念榮途歌詠聖澤固守微諒而已不意向日違傲之罪尙未蒙勘卽者聯翩之除又復繼降臣惝怳隕越五內失守不知螻蟻賤臣何以得此於聖明也逖違之餘誠切覲光嚴召之下義不俟駕如或稍可轉動寧敢復事逡巡而難冒之端猶復前日自劃之義矢在方寸玆敢猥陳衷曲仰瀆崇嚴伏乞聖慈俯垂矜諒將臣所帶職名特賜鐫免仍治臣逋慢之罪以肅朝綱以靖私分千萬幸甚臣無任云云答曰省疏具悉卿其勿辭行公
정조 17년
癸丑五月初七日卯時上御誠正閣左承旨左副承旨入侍時行左承旨申光履左副承旨洪仁浩假注書申龜朝記注官安經心金良倜以次進伏訖上命仁浩書獻陵代押單子訖上曰左承旨曾經桂防矣未嘗不寵遇其後間闊不得見蓋參涉不緊李遠事故耳其時先朝齋宿典設司歷歷如昨日事耳申光履聞卿之兄云所坐何事光履曰以啓能相親爲世指目然臣兄十七年來無往來啓能家之事矣上曰李義翊發啓能削逸啓李秉模亦能嚴討眞英雄也以卿參涉李遠事之手段何不先事嚴斥如兩人之爲耶光履曰其間連在謫所其後則無職名故不得爲之矣上曰苟欲論討則何不以前持平爲之乎年前尹塾之直驅彙晩一筆句斷似涉過矣曾於筵中有所昭諭者卿亦聞知乎光履曰筵話嚴祕不得詳聞矣上曰百世後義理予亦未知何如相老詬罵後世或多悠悠之辭說然予則以爲半生讀書頗明於此箇義理人之爲說固不足恤後世良史亦未知何以書之而予心則無愧矣且以丙申事言之徐判府事疏後曾無驅斥一邊人之事蓋與金判府事鄭履煥之明張立幟稍有異焉人多不知故過忤徐判府矣其時金判府以工議入來一蹴而到矣大體論之物理盈盛故至出丙申事耳光履曰聖敎誠然粤自乙亥便爲主人五十餘年安得無惡盈之理乎上曰乙亥以後仍爲主人則好矣何惡於予而不念吾君之子之義乎予於外家亦嘗乖矣尙何言哉丙申韓判府事書啓事注書知之乎賤臣起伏曰一轉而爲徐命善再轉而爲申應顯必欲湛滅云者卽麟賊疏語而韓判府本意則見其書啓槪可知矣上曰然矣上曰近日疎通事順成矣丙申治逆以熱治熱故猶有存者若或以水治熱則人將無餘豈有今日之疎通乎雖曰可塞者塞之十年之後則天道猶云小變當枳者不當永枳而況査頓之八寸乎爲今之道牛溲馬渤具收竝畜昭塗政眼然後規模可以定矣光履曰疏滯之德意孰不欽仰乎上曰今年麥事大登云言念民事誠爲萬幸矣光履曰聞秋牟無前大豐而春牟亦無所損云矣命退承史以次退出
정조 17년
癸丑五月初七日酉時上御重熙堂坐直承旨入侍時行右承旨李家煥假注書鄭文始記注官安經心金良倜以次進伏訖上命家煥書傳敎曰不爲仕進承旨許遞前望單子入之待下批牌招仍命退承史以次退出
정조 17년
行都承旨洪明浩坐行左承旨申光履坐直行右承旨李家煥緣故出左副承旨尹㬦坐直右副承旨洪仁浩坐同副承旨南公轍內閣直注書二員未差假注書鄭文始仕直申龜朝仕事變假注書韓永建仕
정조 17년
藥房提調李𡊠副提調洪明浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 17년
洪仁浩啓曰大司憲金尙集未肅拜執義宋煥箕掌令趙錫晦俱在外掌令李羽逵持平趙恒鎭崔鎭夏呈辭監察茶禮之意敢啓傳曰知道
정조 17년
申光履啓曰禁衛將官來言今日本營軍兵日次私習云矣敢啓傳曰知道
정조 17년
傳于尹㬦曰同副承旨入侍
정조 17년
右議政金履素箚曰伏以臣一病支離尙此呻楚委頓床席便同籧篨瘝曠之罪惟日夕自訟而憂愛一念銷鑠不得日前短箚再冀反汗緣臣誠淺未克感回伊後處分轉益過中愚衷耿耿只自繞壁而已際伏見李家煥辭職之疏實不勝萬萬驚惋臣於向來家煥事後以其事關名義不容泯默略入文字有所論列者亶出於爲世道之斷斷血忱而今其言乃以冤鬱二字肆然筆之於書又以危怖助嗔等說譏嘲臣侮辱臣者殆無餘地其他可驚可駭之句語亦非一二矣噫彼之縱恣無嚴固是自來伎倆而其力戰角勝睯不知畏復至於此其爲憂憤豈獨止於臣一身之見輕而名以大官受其凌踏尙何顔面冒據於具瞻之地哉伏乞天地父母諒臣情勢疾病之俱屬難强亟遞臣相職以幸公私不勝大願取進止答曰省箚具悉卿懇其疏純是自引意謂別無侵逼於卿矣卿辭之如此或太深繹耶卿須安心愼攝俟少間卽起視事仍傳曰此批答遣史官傳諭
정조 17년
行都承旨徐鼎修齋宿行左承旨申光履齋宿行右承旨徐龍輔齋宿左副承旨尹㬦齋宿右副承旨洪仁浩齋直同副承旨李益運禁推次闕外待令注書二員未差假注書鄭文始齋直鄭馦齋宿事變假注書韓永建仕
정조 17년
申光履啓曰三皇忌辰日望拜禮前期一日以稟事曾有先朝受敎矣今初十日太祖高皇帝忌辰日親行望拜禮何以爲之乎敢稟傳曰當詣冽泉門外行禮該房知悉
정조 17년
洪仁浩啓曰大司憲金尙集未肅拜執義宋煥箕掌令趙錫晦在外掌令李羽逵持平趙恒鎭崔鎭夏呈辭監察茶時之意敢啓傳曰知道
정조 17년
申光履啓曰右承旨李家煥今日不爲仕進卽爲牌招何如傳曰許遞前望單子入之待下批牌招
정조 17년
承旨前望單子入之徐龍輔落點
정조 17년
傳于尹㬦曰左承旨左副承旨入侍
정조 17년
傳于洪仁浩曰同副承旨許遞前望單子入之待下批牌招察任
정조 17년
以同副承旨李益運牌不進罷職傳旨傳于申光履曰違牌何事處分亦敢處義乎此傳旨勿施仍以前牌申飭
정조 17년
申光履啓曰吏曹判書李秉鼎參判丁範祖牌不進推考傳旨今方捧入而開政命下之後如是違牌不卽擧行事甚未安更卽牌招何如傳曰允
정조 17년
有政吏批判書李秉鼎參判丁範祖進參議李勉兢在外行左承旨申光履進以姜忱爲執義申禹相爲司諫鄭毅祚爲掌令金履禧爲戶曹參判李祉永爲司成張至冕爲吏曹佐郞徐有器爲司䆃主簿申龜朝爲省峴察訪李始源爲戶曹佐郞奉常正李羽晉仍任事承傳
정조 17년
有政兵批判書金文淳參判李集斗參議李身晦病不進參知林道浩入直進左副承旨尹㬦進副司直趙瑍沈晉賢李師濂李喆模南公轍李敬五金遇國副司果崔守魯竝單付
정조 17년
假注書申龜朝遷轉代以鄭馦爲假注書
정조 17년
傳于洪仁浩曰吏房承旨遞差吏曹判書問啓
정조 17년
洪仁浩啓曰今日齋宿承旨當爲備員都承旨未差之代政官牌招開政差出何如傳曰前望單子入之待下批牌招察任
정조 17년
承旨前望單子入之徐鼎修落點
정조 17년
以大司諫尹尙東執義姜忱正言朴宗正沈鏗牌不進推考傳旨及罷職傳旨傳于洪仁浩曰情勢及實故似然竝許遞前望單子入之待下批牌招淸齋至於都憲處義萬萬寒心飭敎何如則先爲參班無所不可旣不欲參班則晝何冒昧違傲屢煩辭敎夜何無端出肅至請留門乎顚倒甚矣大非所知大司憲金尙集罷職待點下一體牌招
정조 17년
臺諫前望單子入之大司憲趙尙鎭大司諫沈晉賢執義黃樟正言尹致性落點
정조 17년
傳于洪仁浩曰正言前望單子入之待下批牌招齋宿
정조 17년
正言前望單子入之鄭德弼落點
정조 17년
傳于洪仁浩曰龍宮縣監肅拜後除朝辭下送後狀聞事分付畿營
정조 17년
以咸鏡監司金憙狀啓永興本宮祭享物種敗船給代會減事傳于申光履曰此後祭享所用載運船隻之護送等節各別嚴飭若或不謹當該守令狀聞論罪事載之本宮謄錄及本司謄錄事令廟堂知悉分付亦令兩本宮定例釐正閣臣知悉此一款添載於印本
정조 17년
以咸鏡監司金憙狀啓永興山四社流民還集形止馳啓事傳于申光履曰五百七十戶之幾皆還接未還接者只是八戶云雖甚可幸何必以五百七十戶爲限若考其前最多摠則必不止此數矣道伯邑宰等惟以目下彌縫爲塞責免罪之計報營之辭如此輿御之說又如許可謂有是邑倅有是道伯當該道臣推考該府使爲先從重推考最多摠數爻先爲狀聞限多摠盡爲還接後更爲措辭狀聞事分付萬有一名雖增戶其實不然亦豈成說此則追當發遣繡衣或宣傳官備郞考其勤慢以此嚴飭北道之擧行如是疎忽則他道可以推知江原道之杆城平安道之江界亦以最多摠爲限事及來頭考勤慢事道伯處申明嚴飭
정조 17년
以東萊府事尹弼秉狀啓珍島郡漂民還送原籍官事傳于申光履曰年前申嚴法禁之後漂往果絶罕矣近頗頻數此亦飭弛而然當該地方守令令廟堂指名論勘更以此意申飭兩南伯
정조 17년
徐鼎修以吏曹言啓曰成均館典籍尹悌東呈狀內矣身老母年迫八旬氣息奄奄長時凜綴且當換節之時一倍添劇目下情理萬無頃刻離次供職之望云親病旣如此則不可强令察任今姑改差何如傳曰允
정조 17년
徐鼎修以吏曹言啓曰今此孝昌墓忌辰祭獻官前承旨金履成塡差而時無職名令該曹口傳付軍職何如傳曰允
정조 17년
兵批有口傳政副司直金履成單付
정조 17년
癸丑五月初九卯時上御誠正閣左承旨左副承旨入侍時行左承旨申光履左副承旨尹㬦假注書申龜朝記注官安經心金良倜以次進伏訖上命光履讀公事仍書判付訖上曰政官牌招開政出榻敎仍命退承史以次退出
정조 17년
癸丑五月初九日辰時上御重熙堂同副承旨入侍時同副承旨南公轍假注書鄭文始記注官安經心金良倜以次進伏訖上命公轍讀公事書判付訖仍命退承史以次退出
정조 17년
癸丑五月初九日午時上御重熙堂右副承旨入侍時右副承旨洪仁浩假注書申龜朝記注官安經心金良倜以次進伏訖上命仁浩書傳敎曰明日望拜禮時侍衛不可不備員未肅拜人牌招齋宿在外人許遞今日政差出待下批一體牌招齋宿上曰明日皇壇望拜禮時訓局軍兵以五哨磨鍊事出榻敎上曰齋宿則當於自內從便爲之矣命退承史以次退出
정조 17년
行都承旨徐鼎修坐行左承旨申光履坐行右承旨徐龍輔內閣直左副承旨尹㬦坐右副承旨洪仁浩坐直同副承旨李益運坐直注書二員未差假注書鄭文始仕直鄭馦仕事變假注書韓永建仕
정조 17년
上詣皇壇望拜禮罷入齋室後內閣政院玉堂藥房口傳問安答曰知道
정조 17년
李益運啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 17년
傳于徐鼎修曰都承旨入侍
정조 17년
傳于李益運曰坐直承旨入侍
정조 17년
以京畿監司朴祐源狀啓龍宮縣監金觀柱發向任所事傳于洪仁浩曰辰時發行申時登聞昨夜下敎今始擧行畿營事誠寒心無一言捧納承旨推考令廟堂嚴飭
정조 17년
以忠淸監司李亨元狀啓尼城縣監申大有身病沈篤不得已罷黜事傳于洪仁浩曰令該曹口傳擇差待下批當日辭朝
정조 17년
吏批有口傳政以洪樂顯爲尼城縣監
정조 17년
大司憲趙尙鎭啓曰臣於前後偏被恩造官職去就不擇夷險以爲一半分報效之圖至於風憲長席責任自別如臣骫骳如臣譾劣初何嘗彷彿於是任而庚牌荐臨飭敎截嚴臣惶懍震越他不暇顧雖不得不章皇出肅粗伸義分第臣自來蹤地與他有異合啓聯參旣無其勢矧玆見職初無擬望而蒙此點下旣非宿趼則便是誤恩豈可以一時承膺視同儻來不思自引晏然蹲冒乎請命遞斥臣職答曰近日紀綱掃地如洪時溥者雖多有之徹夜酬應於臺望曉下再牌飭敎何如則傳啓之參與不參無關於暫膺召命强赴陪班則看作氣節萬牌不聽金尙集己駭然況卿乎尙集雖晩時猶卽膺又況卿旣過宵尤固拒者乎憲府雖無卿豈乏長官前望之添點自覺太過姑施削職之典知所懲艾後勿如是可也
정조 17년
行大司諫沈晉賢啓曰臣之從前情勢旣自劃於言地且甚譾劣本不合於見職況於通擬之際有違格例赴政銓官亦已言之臣雖欲含恩畏義冒沒承當得無愧於廉防乎向日逡巡諒非獲已意外除旨又値事會闕禮雖甚悚惶微諒實難放倒果犯違傲恭竢譴罰卽者庚牌荐下飭敎截嚴臣驚惶震懍他不暇顧雖不得不章皇出肅而因仍蹲據斷無是理請命遞斥臣職傳曰赴政銓官姓名誰某所言亦果何如云乎今番去就雖甚駭然若有眞箇其然之情勢則亦不可勒令行公其委折政院爲先問啓啓批追當書下矣
정조 17년
李益運啓曰赴政銓官姓名誰某所言亦果何如云乎今番去就雖甚駭然若有眞箇其然之情勢則亦不可勒令行公其委折政院爲先問啓事命下矣問于行大司諫沈晉賢處則以爲臣於向來待罪承宣時適有諫長望新通之下敎伊時銓官李冕膺以三銓獨政例不得通淸之意轉達至蒙恩推始得擬入蓋諫長之職亦自不輕苟非銓堂備員之時則獨政擧行未免苟艱冕膺之援例覆難可謂得體臣以其時參望之人亦豈敢視若儻來揚揚冒膺乎微執如此俄有所自引之啓矣今伏承問啓之命尤不勝惶懍之至云矣敢啓傳曰知道過矣申飭行公答避嫌啓曰勿辭亦勿退待
정조 17년
癸丑五月初十日寅時上詣皇壇望拜禮入侍時行都承旨徐鼎修行左承旨申光履行右承旨徐龍輔左副承旨尹㬦右副承旨洪仁浩假注書鄭文始鄭馦記注官安經心金良倜一提學鄭民始檢校直提學徐有防原任直閣尹行任檢校直閣南公轍以次隨駕上具翼善冠黑團領袍乘輿出集成門詣朝宗門外上曰同副承旨李益運分揀卽爲入來參班賤臣承命出傳上降輿就板位行四拜禮仍詣壇內奉審訖御齋室復具翼善冠衮龍袍乘輿出上曰近來禁喧專不申飭致有各司下隷之攔入喧譁於駕前至近之地事極駭然兵曹判書記過使之過齋後待令禁喧郞廳汰去出榻敎上曰參班儒武皆令進前而曾經入侍者退去初入參班者入侍賤臣承命出傳幼學宋眭閑良金再亮等各奏姓名訖上曰李敦敍子孫錄用事曾有下敎而尙不擧行者其可成說乎以此意申飭銓曹仍命儒武先退有司堂上尹行任曰兩南風落松發賣別定差員使之主管矣今聞湖南擧行漫不致察木商輩捨却風落濫斫生松斧斤日入傳說狼藉法綱所在萬萬寒心當該監司及左右水使爲先從重推考當該差使員令該府拿問處之所謂木商仍令該道一一査出嚴刑定配而如是嚴飭之後自本司摘奸若或現發則導帥臣論以重勘事預爲分付湖南如此則嶺南難保其無弊竝以此意出擧條申飭何如上曰依爲之出擧條乘輿出明禮門由進善門肅章門入協陽門還內諸臣以次退出
정조 17년
癸丑五月初十日酉時上御重熙堂坐直承旨入侍時同副承旨李益運假注書鄭文始記注官安經心金良倜以次進伏訖上命益運讀公事書判付訖仍命退承史以次退出
정조 17년
行都承旨徐鼎修坐行左承旨申光履坐直行右承旨徐龍輔內閣直左副承旨尹㬦坐直右副承旨洪仁浩坐同副承旨李益運坐注書二員未差假注書鄭文始仕直鄭馦仕事變假注書韓永建仕
정조 17년
洪仁浩啓曰大司憲未差執義黃樟在外掌令李羽逵鄭毅祚持平趙恒鎭崔鎭夏呈辭監察茶時之意敢啓傳曰知道
정조 17년
傳于徐龍輔曰右承旨入侍
정조 17년
徐鼎修以吏曹言啓曰今此宗廟望祭獻官前承旨洪明浩塡差而時無職名令該曹口傳付軍職何如傳曰允
정조 17년
兵曹口傳政事副司直洪明浩